མཁར་རྩེ་ཤང་མཁར་རྩེ་གྲོང་གསར་གྱི་དུས་ཐེངས་གཉིས་པའི་ཡུལ་གཞན་དུ་གནས་སྤོས་དབུལ་སྐྱོར་བྱ་ཡུལ་གྱི་འགྲོ་ལམ་ཡངས་པ་དང་སྡོད་ཁང་གྲལ་བསྒྲིགས་ཤིང་།ཁག་དང་པོའི་ས་ངན་ཡུག་ཁུལ་གྱི་མང་ཚོགས་དུད་ཚང་དེ་གར་སྤོས་ཡོད།ཧྲུའུ་ཅི་ཝུའུ་དབྱིང་ཅེ་མང་ཚོགས་ལ་གཟིགས་པར་ཕེབས་པ་ཤེས་སྐབས།གནས་སྤོས་མང་ཚོགས་ཚོས་མ་གྲོས་གཅིག་མཐུན་ངང་མཉམ་དུ་འཛོམས་ནས་ལག་ཏུ་ཁ་བཏགས་ཁྱེར་ཏེ་ཧྲུའུ་ཅིར་དགའ་བསུ་ཞུས་པ་དང་འབྲེལ་ཚང་མས་འཚང་ཁ་ཤིག་ཤིག་ངང་སེམས་ནང་གི་སྙིང་གཏམ་ཧྲུའུ་ཅིར་བཤད།གནས་སྤོས་མང་ཚོགས་ཚོ་ད་ཆ་ཡིད་ཆེས་ཀྱིས་ཁེངས་ལ་སེམས་ཤུགས་ཆེ་བ་དང་ལས་ལ་བརྩོན་པའི་ལག་གཉིས་ལ་བརྟེན་ནས་རང་ཉིད་ཀྱི་བདེ་སྐྱིད་འཚོ་བ་བཏོད་ནས་རྒྱ་མཚོ་ལྟར་ཟབ་པའི་ཏང་གི་བཀའ་དྲིན་འཇལ་རྒྱུའི་ཆོད་སེམས་ཆེན་པོ་ཡོད་པ་མཁྱེན་སྐབས།ཝུའུ་དབྱིང་ཅེ་ཐུགས་མགུ་པོ་བྱུང་བ་རེད།ཁོང་གིས་བོད་ནི་རྒྱལ་ཡོངས་ཀྱི་ཞིང་ཆེན་རིམ་པའི་གཅིག་སྡུད་ཡུག་འབྲེལ་གྱི་དམིགས་བསལ་དཀའ་ངལ་ཁུལ་འབའ་ཞིག་ཡིན་པ་དང་ས་ངན་ཡུག་ཁུལ་ནི་བོད་ཀྱི་དབུལ་པོའི་ནང་གི་དབུལ་པོ་དང་།དཀའ་ངལ་ཁྲོད་ཀྱི་དཀའ་ངལ།དཀའ་གནད་ཁྲོད་ཀྱི་དཀའ་གནད།འགག་སྒྲོལ་ནང་གི་འགག་སྒྲོལ་བཅས་ཀྱི་ཤིན་ཏུ་དབུལ་བའི་ས་ཁུལ་ཞིག་རེད་ལ།ཡུལ་ཕྱོགས་གཅིག་གི་ས་ཆུས་ཡུལ་ཕྱོགས་དེའི་མི་གསོ་མི་ཐུབ་པའིདཔེ་མཚོན་ས་གནས་ཤིག་ཀྱང་རེད།དབུལ་སྐྱོར་གསར་སྤེལ་སྐོར་གྱི་སྤྱི་ཁྱབ་ཧྲུའུ་ཅིའི་རྣམ་བཤད་གལ་ཆེན་ལག་བསྟར་དོན་འཁྱོལ་བྱ་ཆེད་རང་སྐྱོང་ལྗོངས་ཀྱིས་དོན་དངོས་ལ་གཞི་ཚུགས་པ་དང་མང་ཚོགས་ཀྱི་འདོད་བློར་བརྩི་འཇོག་བྱས་ཏེ་ས་ངན་ཡུག་ཁུལ་གྱི་མང་ཚོགས་ཡུལ་གཞན་དུ་གནས་སྤོས་དབུལ་སྐྱོར་བྱ་རྒྱུའི་གཏན་འབེབས་བྱས་ཡོད།ད་ཆ་ཏང་ཀྲུང་དབྱང་གི་ཐུགས་ཁུར་དང་རིམ་ཁག་ཏང་ཨུད་དང་སྲིད་གཞུང་གི་ཐུན་མོང་འབད་བརྩོན་འོག་ཁྱེད་ཚོ་ལྷ་སར་སྤོས་ཐུབ་པ་དང་དབུལ་པོའི་དྲུངས་ནས་བྱིན་པས་ལྗོངས་ཡོངས་ཀྱི་མི་རིགས་ཁག་གི་མི་དམངས་ཚོས་སེམས་གཏིང་ནས་ཁྱེད་ཚོར་དགའ་ཚོར་བྱེད་ཀྱི་ཡོད།འོན་ཀྱང་བདེ་སྐྱིད་གནམ་ནས་ཟག་མི་སྲིད་པས་རང་ཉིད་ཀྱི་རང་སྟོབས་རང་སྤེལ་དང་དཀའ་སྤྱད་འབད་འཐབ་ལ་བརྟེན་དགོས།ཁྱེད་ཚོས་སྤྱི་ཁྱབ་ཧྲུའུ་ཅི་དང་ཏང་ཀྲུང་དབྱང་གི་རྒྱ་མཚོ་ལྟར་ཟབ་པའི་བཀའ་དྲིན་བློ་ལ་བཅངས་ནས་དེ་བས་བློ་བརྟན་འགྱུར་མེད་ཀྱི་སྒོ་ནས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་སྲོག་ཤིང་གི་གནས་བབ་སྲུང་སྐྱོང་དང་།ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་སྲུང་སྐྱོང་།མེས་རྒྱལ་གཅིག་གྱུར་དང་།སྤྱི་ཚོགས་བརྟན་ལྷིང་།མི་རིགས་མཐུན་སྒྲིལ་བཅས་སྲུང་སྐྱོང་།ཆོས་ལུགས་ལ་དཔྱོད་ཤེས་ཀྱི་ལྟ་སྟངས་འཛིན་པ་བཅས་བྱས་ཏེ་སྐྱོན་བྲལ་ཤེས་དཔལ་གྱི་འཚོ་བ་སྐྱེལ་སྟངས་དོན་གཉེར་དང་།མི་རབས་འདིས་དཀའ་ལས་བརྒྱབ་ནས་ཕ་ཚ་བུ་རྒྱུད་བདེ་སྐྱིད་ཡོང་བའིགྲ་སྒྲིག་ལས་དོན་ཡག་པོ་སྒྲུབ་པ་དང་སྒུག་རྟེན་སློང་གསུམ་གྱི་བསམ་བློ་ཁྱད་བསད་བྱས་ནས་རང་ཉིད་ཀྱི་ལག་གཉིས་ལ་བརྟེན་ཏེ་བདེ་སྐྱིད་དང་མཛེས་སྡུག་ལྡན་པའི་འཚོ་བ་གསར་པ་གཏོད་པ།ས་གནས་དང་འབྲེལ་འདྲིས་དང་མཐའ་འཁོར་མང་ཚོགས་དབར་འགྲོ་འོང་སྤེལ་རེས་དང་ཕན་ཚུན་རོགས་རམ་བཅས་བྱས་ནས་མཉམ་དུ་མཛེས་སྡུག་ལྡན་པའི་ཁྱིམ་གཞིས་སྐྲུན་པ་བཅས་བྱ་རྒྱུའི་རེ་བ་ཡོད་ཅེས་གསུངས།